Ca₂lë₃ co₂ráun₂ jme₁ꞌen₅₄ Jesús jme₂tɨin₂₃ dsa₂. Le₂con₂ jaun₂, jme₁tiánꞌ₄ i₂lɨn₅₄ dsa₂ fariseos*, të₅juáꞌ₅ në́₃, i₂ja₂lén₂ le₂con₂ ꞌuë₃ Galilea, Judea, juɨg₂ Jerusalén në́₃. Ia₁ juɨ₅bí₂ quióꞌ₅ Te₁guiꞌ₅₄ bá₄ jme₁ꞌio₅ Jesús, a₂jme₂ꞌlióin₂ dsa₂.
Të₃jë₄ jaun₂, ca₂dsi₃lén₂ dsa₂ le₁jŋiai₂₃ jan₂ dsa₂ ꞌlianꞌ₂, dsɨ́n₂ ne₄ tsɨ₁jein₁. Jme₁ꞌnoꞌ₂ juɨ₅ dsɨ₃toinꞌ₅₄ dsi₂néi₂, jme₁dsɨ₃quio₂₃ ne₄ Jesús.
Ia₁ tsá₃ ca₂dsóꞌ₂ ꞌa₂ liaꞌ₂ dsɨ₃toinꞌ₅₄, ia₁ a₂ŋɨ́₄ lë₃ juɨn₅ dsa₂ tionꞌ₅₄, jaun₂ ca₂uɨ́g₂ le₃coꞌ₅₄ tsɨ₁ꞌné₅. Jaun₂ ca₂niá₃ jë₄ guaꞌ₅₄ lag₁, jaun₂ ca₂sió₂ liaꞌ₂ jma₃quianꞌ₅₄ tsɨ₁jein₁, dsi₂jo₂ jaun₂, ne₄ Jesús.
Jme₁ca₂jág₃ Jesús a₂ꞌén₂ dsa₂ ꞌéi₂ ꞌŋio₅ lɨn₃, jaun₂ ca₂juáꞌ₂: ―ꞌNe₂ dsa₂, ma₂rë₂ꞌén₄ bá₄ dsáuꞌ₂.
Jaun₂ në́₃ ca₂jme₃lióg₃ të₅juáꞌ₅ quianꞌ₅₄ dsa₂ fariseos në́₃ ca₂i₃jŋia₅ dsɨ́₅: “¿I₂ꞌein₂ bá₄ në₅ jmáiꞌ₂ mɨꞌ₅₄ Diú₄ a₂juáꞌ₂ le₂në₅? ꞌI₁jan₂ tsá₃ ꞌein₂ lé₂ le₃ꞌén₂ dsáu₁ dsa₂, jŋiaꞌ₅₄ liaꞌ₂ Diú₄ bá₄.”
La₁ a₂líꞌ₄ rë₂ bá₄ Jesús ꞌe₂ a₂qui₂dsɨ₂jŋia₅ dsɨ́₅ dsa₂ ꞌéi₂, jaun₂ ca₂juáꞌ₂: ―¿ꞌE₂ bá₄ lë₃ dsɨ₂jiog₅ ꞌauꞌ₂ ꞌniaꞌ₂ le₂në₅?
¿ꞌE₂ a₂ꞌua₁ guë́₄ ta₁, a₂juáꞌ₄ jniá₂ juɨg₅₄ dsa₂ la₂: “Ma₂rë₂ꞌén₄ dsáuꞌ₂”, o₃ a₂juɨg₅₄ ꞌe₂ jniá₂: “Nau₂, ŋɨ₄”?
Ia₁ dse₃ jaun₂. La₂ jmo₅₄ jniá₂ ia₁jaun₂ le₃ŋiꞌ₅₄ ꞌniaꞌ₂ a₂ꞌio₅ bí₂ ꞌéiꞌ₃ Jaun₅* dsa₂ mɨ₂güɨ́g₃ ne₄ guaꞌ₅₄ ꞌuë₃ a₂qui₃ꞌéin₂ dsáu₁ dsa₂. Jaun₂ guë́₄ ca₂tsɨ́ꞌ₃ dsa₂ ꞌlianꞌ₂: ―ꞌNe₂ juɨ́g₂ jniá₂, nau₂, quion₂ tsɨ₁jein₁ quiángꞌ₂, guanꞌ₂.
Dsɨ₂juɨ₅ jaun₂ të₃ jág₅ ca₂le₃jɨ́n₃, ca₂nau₂ ca₂cáun₃ tsɨ₁jein₁ quióꞌ₅ ca₂ŋáiꞌ₃ jme₂juɨinꞌ₂ Diú₄.
Jaun₂ ca₂i₃góꞌ₃ dsɨ́₅ ca₂le₃jɨ́n₃, ca₂jme₃juɨinꞌ₂ Diú₄ në́₃. Jaun₂ të₃jë₄ dsɨ₂góꞌ₃ dsɨ́₅ jaun₂, qui₂ca₂tsɨ́ꞌ₃ rɨinꞌ₅₄: ―Jmɨg₄ në₃ ca₂të́₂ ne₄ jniog₄ a₂dsɨ₂góꞌ₃ dsɨ₅.